<classify> RAIS John Magufuli amekutana na Mjumbe Maalumu wa Rais ambaye ni Waziri wa Mambo ya Nje wa Uganda, Sam Kutesa aliyewasilisha ujumbe kutoka kwa Rais wa Uganda, Yoweri Museveni.Baada ya mazungumzo hayo yaliyofanyika Ikulu jijini Dar es Salaam jana, Kutesa amesema pamoja na kuwasilisha barua kutoka kwa Rais Museveni, amezungumza na Rais Magufuli kuhusu uhusiano na ushirikiano mzuri na wa kidugu uliopo kati ya Tanzania na Uganda.Kwa mujibu wa taarifa ya Ikulu, Kutesa amefafanua kuwa mazungumzo yao yamejielekeza zaidi katika uhusiano wa kiuchumi hususani usafirishaji wa bidhaa za kwenda nchini Uganda kupitia bandari za Dar es Salaam na Tanga.Aliongeza kuwa Rais Magufuli amemhakikishia kuwa Tanzania itaendelea kuboresha miundombinu ya usafirishaji wa bidhaa za kwenda Uganda na ametaja baadhi ya juhudi hizo kuwa ni kuimarisha reli ya kati, kukarabati mabehewa 400 ambapo 50 kati yake yamekamilika na kwamba ni matumaini kuwa juhudi hizo zitawawezesha wafanyabiashara wa Uganda kusafirisha mizigo yao bila kikwazo.  <topic>: KITAIFA 